Ruslan Chagayev WBA Continental va PABA chempionlik kamarini qo‘lga kiritdi

Hamyurtimiz Ruslan Chagayev serbiyalik Yovo Pudar ustidan g‘alaba qozonib, WBA Continental (Qit’a bo‘yicha Butunjahon boks assotsiatsiyasi) va PABA (Panosiyo boks assotsiatsiyasi) chempionlik kamarini qo‘lga kiritdi. Bu haqda “Noviyvek.uz” nashri xabar bermoqda.

 Foto © akboxing.ru
5-oktabr — shanba kuni Moskvaning “Olimpiyskiy” sport majmuasida rossiyalik Aleksandr Povetkin va ukrainalik Vladimir Klichko o‘rtasidagi jang anderkardi doirasida Ruslan Chagayev va Yovo Pudar ringga tushdi. Uchinchi raundda hamyurtimiz serbiyalik bokschini nokdaunga uchratdi. Jang 12 raund davom etib, 117-109, 115-111, 118-108 hisobida Ruslan foydasiga hal bo‘ldi.
Chagayev jurnalistlarga bergan intervyusida jangning 12 raund davom etishini kutganligini bildirdi.
Professional boksning WBA (Butunjahon boks assotsiatsiyasi) tasnifida eng og‘ir vazn toifasida sobiq jahon chempioni uchun ushbu g‘alaba 34 ta jangdan 32-si bo‘ldi.
“Mezon” nashrining ma’lum qilishicha, ayni paytda Chechinistonning “Ahmad” boks klubi nomidan ringga tushayotgan Ruslan Chagayev keyingi jangini Grozniyda o‘tkazadi. WBA doimiy chempionlik kamari sohibi kubalik Luis Ortis uning raqibi bo‘ladi.